CELEX: 32022R0791
Language: et
Date: 2022-05-19 00:00:00
Title: Komisjoni rakendusmäärus (EL) 2022/791, 19. mai 2022, millega muudetakse rakendusmäärust (EL) 2017/1185 teravilja-, õliseemne- ja riisivarude tasemetest teatamise osas

20.5.2022   
               
               
                  ET
               
               
                  Euroopa Liidu Teataja
               
               
                  L 141/15
               
            
         KOMISJONI RAKENDUSMÄÄRUS (EL) 2022/791,
         19. mai 2022,
         millega muudetakse rakendusmäärust (EL) 2017/1185 teravilja-, õliseemne- ja riisivarude tasemetest teatamise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 223 lõiget 3,
         ning arvestades järgmist:
         
                     (1)
                  
                  
                     Komisjoni rakendusmääruses (EL) 2017/1185 (2) on kehtestatud määruse (EL) nr 1308/2013 rakenduseeskirjad seoses liikmesriikide kohustusega edastada komisjonile asjakohast teavet ja dokumente.
                  
               
                     (2)
                  
                  
                     Turu piisava läbipaistvuse jälgimiseks ja tagamiseks on oluline tagada kogutud ja levitatud andmete kvaliteet. Seepärast on liikmesriikidel kohustus edastada komisjonile nende eesmärkide saavutamiseks vajalikud andmed.
                  
               
                     (3)
                  
                  
                     Selleks, et tagada edastatud teabe asjakohasus asjaomase turu jaoks ning selle täpsus ja täielikkus, peavad vajalikke meetmeid võtma liikmesriigid, kuid komisjoni ülesanne on kasutada oma valdkondlikke eksperditeadmisi, et määrata kindlaks, millised andmed tuleb avaldada juhtudel, kui liikmesriigid ei ole nõutud teavet esitanud.
                  
               
                     (4)
                  
                  
                     Venemaa sissetung Ukrainasse 24. veebruaril 2022 ja sellest tulenenud häired maailmaturul näitasid, et see teave on paljuski lünklik. On oluline saada ajakohastatud teavet tootjate, hulgimüüjate ja asjaomaste ettevõtjate valduses olevate teravilja-, õliseemne- ja riisivarude, sealhulgas tootmise ja sertifitseeritud seemne varude taseme kohta, et teha otsuseid asjakohaste meetmete kohta turuhäirete ärahoidmiseks. Seega tuleks aruandluskohustust laiendada ka sellele teabele.
                  
               
                     (5)
                  
                  
                     Seepärast tuleks rakendusmäärust (EL) 2017/1185 vastavalt muuta.
                  
               
                     (6)
                  
                  
                     Võttes arvesse asjaolu, et Venemaa sissetung Ukrainasse juba mõjutab teraviljade, õliseemnete ja riisiga kauplemist ja nende hindu, peaks käesolev määrus jõustuma Euroopa Liidu Teatajas avaldamise päeval. Liikmesriikidele tuleks siiski anda piisavalt aega nõutava teabe kogumiseks vajalike meetodite ja tegevussüsteemide väljatöötamiseks, seepärast tuleks uusi sätteid, mis puudutavad rakendusmääruse (EL) 2017/1185 III lisas kehtestatud teavitamist, kohaldada alates 2022. aasta juulist.
                  
               
                     (7)
                  
                  
                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2017/1185 muudatused
            Rakendusmäärust (EL) 2017/1185 muudetakse järgmiselt.
            
                        (1)
                     
                     
                        Artikkel 5 asendatakse järgmisega:
                        
                           „Artikkel 5
                           Mitteteatamine
                           Tingimusel et artiklis 1 osutatud õigusaktides ei ole sätestatud teisiti, otsustatakse juhul, kui liikmesriigid ja, kui see on asjakohane, kolmandad riigid või ettevõtjad ei ole edastanud komisjonile nõutud teavet või dokumente ettenähtud tähtajaks („tühiteade“), et nad on teatanud komisjonile:
                           
                                       a)
                                    
                                    
                                       hindade puhul teabe puudumise;
                                    
                                 
                                       b)
                                    
                                    
                                       muude kvantitatiivsete andmete puhul nullväärtuse;
                                    
                                 
                                       c)
                                    
                                    
                                       kvalitatiivse teabe puhul, et „esitatavad andmed puuduvad“.
                                    
                                 Kõigil juhtudel otsustab komisjon, kas vaikeväärtus avaldatakse ja/või asendatakse komisjoni hinnanguga või märkega, et teadet pole esitatud.“
                        
                     
                  
                        (2)
                     
                     
                        III lisa muudetakse vastavalt käesoleva määruse lisale.
                     
                  
         
            Artikkel 2
            Jõustumine ja kohaldamine
            Käesolev määrus jõustub Euroopa Liidu Teatajas avaldamise päeval.
            Artikli 1 punkti 2 kohaldatakse alates 1. juulist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. mai 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  Komisjoni 20. aprilli 2017. aasta rakendusmäärus (EL) 2017/1185, millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega ning millega muudetakse mitut komisjoni määrust ja tunnistatakse mitu määrust kehtetuks (ELT L 171, 4.7.2017, lk 113).
      
      
         
            LISA
            Rakendusmääruse (EL) 2017/1185 III lisa 1. punkt „Riis“ asendatakse järgmisega:
            
               „1a.   Riis
               
               
                  Teate sisu: määruse (EL) nr 1308/2013 II lisa I osa punktides 2 ja 3 osutatud riisikategooriate puhul:
               
                           a)
                        
                        
                           istutusala, põllumajanduslik saagikus, koorimata riisi toodang saagikoristusaastal ja kroovimisaastal;
                        
                     
                           b)
                        
                        
                           riisi riigisisene kasutus (sealhulgas töötlevas tööstuses), väljendatud kroovitud riisi ekvivalendina;
                        
                     
                           c)
                        
                        
                           riisitootjate ja -kroovijate igakuised varud (väljendatud kroovitud riisi ekvivalendina), esitatud liidus toodetud riisi ja imporditud riisi kohta eraldi.
                        
                     
                  Teatamise aeg: iga aasta 15. jaanuariks eelmise aasta andmed istutusala ja riigisisese kasutuse kohta; iga kuu lõpuks eelmise kuu andmed ladude kuuseisu kohta.
               
                  Asjaomased liikmesriigid:
               
               
                           a)
                        
                        
                           koorimata riisi toodangu puhul kõik riisi tootvad liikmesriigid;
                        
                     
                           b)
                        
                        
                           riigisisese kasutuse puhul kõik liikmesriigid;
                        
                     
                           c)
                        
                        
                           riisivarude puhul kõik riisi tootvad liikmesriigid ja liikmesriigid, kellel on riisiveskid.
                        
                     1b.   Teravili
               
               
                  Teate sisu: igakuine liidu turu jaoks olulise teravilja varude tase, mis põhineb asjaomaste tootjate, hulgimüüjate ja ettevõtjate valduses olevatel varudel.
               
                  Teatamise aeg: iga kuu lõpuks eelmise kuu andmed.
               
                  Asjaomased liikmesriigid: kõik liikmesriigid
               1c.   Õliseemned
               
               
                  Teate sisu: rapsiseemnete, päevalilleseemnete, sojaubade, rapsiseemnejahu, päevalilleseemnejahu, sojajahu, rapsi toorõli, päevalille toorõli ja sojaoa toorõli varude igakuine tase, mis põhineb asjaomaste tootjate, hulgimüüjate ja ettevõtjate valduses olevatel varudel.
               
                  Teatamise aeg: iga kuu lõpuks eelmise kuu andmed.
               
                  Asjaomased liikmesriigid: kõik liikmesriigid
               1d.   Sertifitseeritud seeme
               
               
                  Teate sisu: teravilja, riisi, õliseemnete ja valgurikaste taimede puhul, mille hindadest teatavad liikmesriigid I lisa punktide 1, 2 ja 3 või II lisa punkti 2 alusel:
               
                           a)
                        
                        
                           sertifitseerimiseks heakskiidetud pindala;
                        
                     
                           b)
                        
                        
                           sertifitseerimiseks koristatud seemne kogused;
                        
                     
                           c)
                        
                        
                           asjaomaste ettevõtjate valduses olevate sertifitseeritud seemne varude tase.
                        
                     
                  Teatamise aeg: iga aasta 15. novembriks sertifitseerimiseks heakskiidetud pindala puhul sellel aastal koristatud pindala; iga aasta 15. jaanuariks eelmisel aastal koristatud seemne kogus; veebruari ja juuli lõpuks eelmise kuu andmed ladude kuuseisu kohta.
               
                  Asjaomased liikmesriigid: I lisa punktidega 1, 2 ja 3 või II lisa punktiga 2 hõlmatud liikmesriigid.“